Nicolas Werbik

Nicolas Werbik (s. 9. lokakuuta 1997 Zlín, Tšekki) on tšekkiläinen jääkiekkoilija, joka pelaa Mestis-joukkue Iisalmen Peli-Karhuissa. Hän on pelipaikaltaan keskushyökkääjä. Werbik laukoo oikealta.

Ura

Seuraura 
Werbik on HC Zlínin kasvatti. Kaudella 2012–2013 hän jakoi pudotuspeleissä neljällä osumallaan seuran C-nuorten sisäisen maalipörssin voiton Luděk Kuncekin kanssa. Kaudella 2014–2015 Werbik jakoi 28 osumallaan koko Tšekin B-nuorten sarjan maalipörssin toisen sijan Rytíři Kladnon Petr Patykin ja AZ Havířovin Daniel Kurovskýn kanssa edellään vain HK Hradec Královén Radovan Pavlík. Pudotuspeleissä hän oli Zlínin paras maalintekijä viidellä osumallaan.

QMJHL-joukkue Rimouski Océanic varasi Werbikin 112. pelaajana CHL:n varaustilaisuudessa 2015. Hän siirtyi joukkueeseen kaudeksi 2015–2016. Kaudeksi 2016–2017 Werbik siirtyi varaamattomana pelaajana Yhdysvaltain USHL-junioriliigan Yougstown Phantomsiin. Hän voitti joukkueen sisäisen piste- ja syöttöpörssin tehoilla 18+21=39. Syksyllä 2017 NHL-varaamaton Werbik kutsuttiin New York Rangersin tulokasleirille. Kauden 2017–2018 kynnyksellä, lokakuussa 2017 Phantoms kauppasi hänet Des Moines Buccaneersiin vaihdossa hyökkääjä Tommy Parrottinoon. Werbik voitti tehoilla 26+19=45 joukkueen sisäisen piste- ja maalipörssin. Hän jakoi myös sisäisen syöttöpörssin voiton Julian Napravnikin ja Brian Halosen kanssa. Werbik jakoi koko USHL:n maalipörssin kuudennen sijan Youngstown Phantomsin Chase Gresockin ja Fargo Forcen Jacob Schmidt-Svejstrupin kanssa.

Kaudeksi 2018–2019 Werbik palasi vuoden mittaisella Extraliga-sopimuksella PSG Berani Zlín-nimeen siirtyneeseen kasvattajaseuraansa. Hän teki Extraliga-debyyttinsä runkosarjan avauskierroksella 14. syyskuuta 2018 HC Třineciä vastaan. Werbik merkittiin Zlínin kakkossentteriksi laidoilleen Edgars Kulda ja Michal Poletín. Hän sai ottelussa jääaikaa 14.19 minuuttia. Werbik pelasi Extraligassa kauden aikana 20 runkosarjaottelua tehden kaksi syöttöpistettä. Suurimman osan kaudestaan hän pelasi kuitenkin lainalla sarjatasoa alempana 1. česká hokejová ligan HC Dukla Jihlavassa, jossa Werbik pelasi piste per peli -tahdilla 34 runkosarjaottelua tehopistein 13+21=34 ja yhden playoff-ottelun tehden yhden syöttöpisteen.

Werbik siirtyi kaudeksi 2019–2020 jatkamaan Extraliga-uraansa HC Vítkovicen riveihin. Hän pelasi siellä 50 runkosarjaottelua tehopistein 4+5=9. Werbik teki Extraliga-uransa avausmaalin 29. lokakuuta 2019 kasvattajaseuraansa Berani Zlíniä vastaan. Joulukuussa 2019 Vítkovice lainasi hänet sarjatasoa alemmas 1. ligan AZ Havířoviin, jossa Werbik pelasi kahdeksan ottelua. Kauden 2020–2021 hän pelasi kokonaan Vítkovicessä, jossa Werbik teki Extraligan yhden kauden piste-ennätyksensä tehoilla 4+7=11.

Kaudeksi 2021–2022 Werbik siirtyi vuoden mittaisella sopimuksella Mestis-joukkue Joensuun Kiekko-Poikiin. Hän sijoittui tehoilla 25+33=58 koko sarjan pistepörssissä toiseksi edellään vain Ketterän Henry Karjalainen. Werbikillä oli myös koko Mestiksen paras piste per peli -keskiarvo (1.23). Pudotuspeleissä hän oli joukkueen paras syöttäjä neljällä syöttöpisteellään. Pelaajat äänestivät Werbikin kauden päätteeksi koko Mestiksen parhaaksi pelaajaksi ja hänet palkittiin Kultaisella kiekolla. Werbikistä tuli kaikkien aikojen toinen palkinnon voittanut ulkomaalaispelaaja Martin Bergeronin (1999 ja 2000) jälkeen. Hänet äänestettiin myös Mestiksen ensimmäiseen tähdistökentälliseen.

Toukokuussa 2022 Werbik siirtyi touko-kesäkuun ajaksi tryoutille SM-liigajoukkue Saimaan Palloon. Kesäkuun puolessa välissä hän sai joukkueeseen 1+1-vuotisen jatkosopimuksen. Werbik pelasi SaiPassa alkukaudella 2022–2023 12 runkosarjaottelua tehden yhden syöttöpisteen, kunnes marraskuussa seura lainasi hänet toistaiseksi voimassa olevalla sopimuksella edellisen kauden seuraansa Joensuun Kiekko-Poikiin. Joulukuussa Werbikin sopimus SaiPan kanssa purettiin lopulta yhteisymmärryksessä. Muutamaa päivää myöhemmin hänen uutisoitiin siirtyvän loppukauden kattavalla sopimuksella jatkamaan Mestis-pelejään Iisalmen Peli-Karhuihin.

Maajoukkueura 
Werbik pelasi World Junior A Challengessa vuonna 2016 Yhteensä hän on pelannut seitsemän nuorten ja kuusi poikien maaottelua.

Tilastot

Lähteet

Viitteet 

Tšekkiläiset jääkiekkoilijat
Iisalmen Peli-Karhujen pelaajat
Vuonna 1997 syntyneet
Elävät henkilöt